Buzla alovun nəğməsi
Buzla Alovun Nəğməsi (ing. "A Song of Ice and Fire") — Corc Martin (ing. George R.R. Martin) tərəfindən yazılmış epik fantastika roman seriyasıdır. Seriya mürəkkəb və geniş dünyası, çoxsaylı personajları və zəngin süjet xəttləri ilə tanınır. Bu seriya ümumilikdə beş nəşr olunmuş kitabdan və əlavə olaraq iki planlaşdırılan kitabdan ibarətdir. George R. R. Martin, 1991-ci ildən ilk cildini, "Taxt Oyunları"nı yazmağa başladı və 1996-cı ildə də nəşr etdi. Seriyanı başlanğıcda üç kitabdan ibarət düşünən Martin, indiyə qədər planlaşdırılan yeddi cilddən beşini çapa buraxmışdır. Seriyanın beşinci və ən sonuncu hissəsi olan "Əjdahalarla Rəqs" 2011-ci ildə nəşr edilib. Martin hazırda altıncı roman üzərində işləyir, adı "Qışın Küləkləri"dir. Yeddinci roman, "Bahar yuxusu" isə planlaşdırılır. "Buzla alovun nəğməsi" sərt və siyasi realizm ilə hakimiyyətin olduğu bir dünyanı təsvir edir. Mövcud olan az sayda fövqəltəbii güc məlum dünyanın sərhədləri ilə məhdudlaşır. Kitabların ümumi atmosferi əxlaqi qeyri-müəyyənliklərlə doludur və onların hekayələri daim sədaqət, qürur, insan cinsəlliyi, pərəstiş və zorakılığın əxlaqı ilə bağlı sualları ortaya çıxarır. Hekayə dövri olaraq dəyişən subyektiv baxış bucaqları vasitəsilə irəliləyir, və bu baxış bucaqlarından hər hansı birinin uğuru və ya sağ qalması heç vaxt təmin edilmir. Hər bir fəsil məhdud üçüncü şəxs nöqteyi-nəzərindən izah edilir, personajların sayı ilk romanda doqquzdan başlayıb beşinci romanda 31-ə yüksəlir. Romanlar, Westeros və Essos adlı xəyali qitələrdə baş tutur. Martin, seriyanı yaratmaq üçün ilham aldığı mənbələr arasında "Al və Ağ Qızılgül Müharibələri" və Maurice Druon tərəfindən yazılmış Fransız tarixi romanlar seriyası olan "Lənətlənmiş Krallar"ı göstərib. Ümumilikdə əsər üç iç-içə keçid edən süjetdən ibarətdir: bir neçə ailə arasında Westerosun idarəsi uğrunda gedən sülalə müharibəsi; Westerosun ən şimal bölgəsindən gələn güclü fövqəltəbii "Digərləri"-nin yaratdığı artan təhlükə; və devrilmiş Westeros kralının qızının Essosdan qayıdaraq "Dəmir Taxt"-ı ələ keçirmək ambisiyası. 2024-cü il etibarilə, 47 dildə 90 milyondan çox nüsxə satılmışdır. Dördüncü və beşinci cildlər 2005 və 2011-ci illərdə nəşr edildikdə New York Times Best Seller siyahılarının zirvəsinə çatmışdır. Bir çox törəmə əsərlər arasında bir neçə tanıtım məqsədli novellalar, iki televiziya serialı, bir komiks adaptasiyası və bir neçə kart, masaüstü və video oyunları yer alır. Seriya dünya quruluşu, xarakterləri və hekayə xətti ilə yüksək qiymətləndirilmişdir.